**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**APSTIPRINĀTS**

ar Limbažu novada domes

27.02.2025. sēdes lēmumu Nr.85

(protokols Nr.2, 14.)

**Limbažu novada pašvaldības**

**bērnu un jauniešu nometņu līdzfinansēšanas projektu konkursa**

**NOLIKUMS**

*Izdots saskaņā ar*

*Pašvaldību likuma 50. panta pirmo daļu,*

*Valsts pārvaldes iekārtas likuma*

*72. panta pirmās daļas 2. punktu*

1. **Vispārīgie noteikumi**
2. Limbažu novada pašvaldības bērnu un jauniešu nometņu līdzfinansēšanas projektu konkursa nolikums (turpmāk - Nolikums) nosaka kārtību, kādā Limbažu novada pašvaldībā (turpmāk - Pašvaldība) tiek iesniegti, izvērtēti bērnu un jauniešu nometņu projektu pieteikumi konkursam (turpmāk – Konkurss) un kā pašvaldība piešķir līdzfinansējumu bērnu un jauniešu nometņu organizēšanai Limbažu novadā.
3. Nolikums attiecināms uz dienas un diennakts nometnēm.
4. Pašvaldība izsludina Konkursu, publicējot informāciju Pašvaldības oficiālajā tīmekļvietnē [www.limbazunovads.lv](http://www.limbazunovads.lv).
5. Līdzekļi Konkursa organizēšanai tiek piešķirti konkursa kārtībā**,** ņemot vērā Limbažu novada Izglītības Pārvaldes (turpmāk- Pārvalde) budžetā, šim mērķim paredzēto finanšu līdzekļu apmēru un šajā Nolikumā noteikto kārtību.
6. Konkurss ir atklāts, tajā var piedalīties jebkura fiziska vai juridiska persona, valsts un pašvaldību institūcija, kura atbilst Ministru kabineta 2009.gada 1.septembra noteikumu Nr. 981 “Bērnu nometņu organizēšanas un darbības kārtība” noteiktajām prasībām.
7. Bērnu un jauniešu nometnes tiek organizētas atbilstoši Ministru kabineta 2009.gada 1.septembra noteikumiem Nr.981”Bērnu nometņu organizēšanas un darbības kārtība”.
8. **Konkursa mērķis un galvenie uzdevumi**
9. Konkursa mērķis ir veicināt bērnu un jauniešu nometņu pieejamību Limbažu novada bērniem un jauniešiem, sekmējot viņu vispusīgu attīstību, labbūtību un kvalitatīvu brīvā laika pavadīšanu.
10. Galvenie uzdevumi:
    1. Veicināt jēgpilnu brīvā laika pavadīšanu, attīstot bērnu un jauniešu radošās, intelektuālās un sociālās prasmes;
    2. Attīstīt komunikācijas, sociāli emocionālās prasmes, komandas darba un problēmu risināšanas prasmes, sekmējot savstarpējo sadarbību un cieņpilnu attieksmi;
    3. Veicināt veselīgu dzīvesveidu, stiprinot fizisko izturību un labizjūtu, kā arī veidojot pozitīvus ikdienas paradumus;
    4. Rosināt interesi par karjeras iespējām, palīdzot bērniem un jauniešiem apzināties savas stiprās puses un nākotnes profesionālās iespējas;
    5. Veicināt jauniešu piederības sajūtu Latvijai, izprast un novērtēt nacionālās vērtības, kultūras tradīcijas un vēsturi;
    6. Samazināt bērnu un jauniešu atkarību no viedierīcēm, piedāvājot alternatīvas aktivitātes, kas attīsta radošumu, kustīgumu un sociālo mijiedarbību;
    7. Sekmēt bērnu un jauniešu spēju un talantu izkopšanu interešu izglītības un profesionālās ievirzes jomā (mākslā, mūzikā, dejā, sportā, tehniskajā jaunradē u.c.), kā arī veicināt iesaisti Dziesmu un deju svētku tradīciju saglabāšanā.
11. **Projekta mērķa grupa un nometnes projekta noteikumi**
12. Mērķa grupa – Limbažu novadā deklarētie bērni un jaunieši vecumā no 6 līdz 18 gadiem (ieskaitot), ja vismaz viens no vecākiem ir deklarēts Limbažu novada administratīvajā teritorija uz attiecīgā gada 1.janvāri, kā arī Limbažu novada ārpusģimenes aprūpē esoši bērni, ja aizbildnis vai audžuģimene ir deklarēta Limbažu novada administratīvajā teritorijā uz attiecīgā gada 1.janvāri
13. Nometņu norises laiks – skolēnu brīvlaiki.
14. Nometnes ilgums – vismaz 5 (piecas) dienas. Minimālais aktivitāšu laiks dienā – 6 astronomiskās stundas.
15. Pašvaldības līdzfinansējums vienam nometnes dalībniekam nepārsniedz EUR 20,00 dienā dienas nometnē vai EUR 30,00 diennakts nometnē.
16. Minimālais dalībnieku skaits vienā nometnē – 10 (desmit) kā nemainīga dalībnieku grupa.
17. Var tikt organizētas gan dienas, gan diennakts nometnes iekštelpās un ārtelpās.
18. Nometnes saturs tematiski un mērķtiecīgi jāveido atbilstoši Nolikuma II. sadaļas nosacījumiem.
19. Nometnei jābūt reģistrētai un saskaņotai bērnu nometņu datu bāzē [www.nometnes.gov.lv](http://www.nometnes.gov.lv).
20. Viens nometņu organizētājs var īstenot vairākas nometnes.
21. **Projekta pieteikumu iesniegšanas kārtība**
22. Projektu pieteikumu var iesniegt Konkursa pretendents, kurš plāno organizēt nometni, kuras dalībnieki ir Limbažu novada administratīvajā teritorijā deklarētie bērni un jaunieši.
23. Nometnes darba organizēšanā kā atbalsta personāls un brīvprātīgā darba veicēji var tikt pieaicināti jaunieši no 19 līdz 25 gadu vecumam.
24. Nolikums, pieteikuma veidlapas un atskaišu veidlapas pieejamas Limbažu novada pašvaldības tīmekļvietnē [www.limbazunovads.lv](http://www.limbazunovads.lv).
25. Projektu pieteikumi jāiesniedz elektroniski, noformējot ar drošu elektronisko parakstu un nosūtot uz e-pasta adresi: [izglitibas.parvalde@limbazunovads.lv](mailto:izglitibas.parvalde@limbazunovads.lv) līdz katra kalendārā gada 1.aprīlim ar norādi „Nometņu līdzfinansējuma projektu konkursam”. Projekta pieteikumi, kas iesniegti pēc norādītā laika, netiek izskatīti.
26. Lai pieteiktos Konkursam, jāaizpilda un Nolikuma 21.punktā noteiktajā kārtībā jāiesniedz projekta pieteikums, kas sastāv no
    1. Projekta pieteikuma veidlapas (1.pielikums) un izmaksu tāmes (Excel formātā);
    2. Detalizētas nometnes programmas (dienas kārtība, aktivitātes, pa laikiem, dienām);
    3. Nometnes vadītāja apliecības kopijas;
    4. Saskaņojuma ar nekustamā īpašuma īpašnieku vai tiesisko valdītāju par nometnes norises vietu;
    5. Citiem pielikumiem pēc projekta iesniedzēja ieskatiem, ja tas var sniegt papildu informāciju par projekta ideju kopumā (piem., iesaistīto pedagogu pieredze nometņu darbībā u.c.).
27. Projektu pieteikumi iesniedzējiem netiek atgriezti.
28. **Projekta pieteikumu izvērtēšanas kārtība**
29. Projektus izvērtē ar Limbažu novada domes lēmumu izveidota Konkursa vērtēšanas komisija 5 (piecu) cilvēku sastāvā (turpmāk – Komisija).
30. Komisija ir lemttiesīga, ja izvērtēšanas sanāksmē piedalās vismaz trīs Komisijas locekļi.
31. Ja Komisijas loceklis ir personīgi ieinteresēts kāda projekta izskatīšanā, viņš par to informē pārējos Komisijas locekļus un nepiedalās konkrētā nometnes projekta vērtēšanā.
32. Lēmumu par atbalstāmo Konkursa pretendentu noteikšanu Komisija pieņem ne vēlāk kā 7 (septiņu) kalendāro dienu laikā pēc projektu iesniegšanas beigu termiņa.
33. Projekta pieteikumi tiek vērtēti atbilstoši Nolikuma (3.pielikuma) izvērtēšanas kritērijiem:
    1. Projekta pieteikuma atbilstība Konkursa mērķim, uzdevumiem un mērķa grupai;
    2. Projekta pieteikuma saturs un atbilstība Nolikuma uzdevumiem;
    3. Darba formu un metožu daudzveidība, inovācija un radoša pieeja;
    4. Materiāli tehniskās bāzes nodrošinājums;
    5. Organizatoriskās kapacitātes nodrošinājums;
    6. Pieejamība un sociālā iekļaušana;
    7. Nometnes ilgtspēja un ietekme;
    8. Projekta pieteikuma izstrādes kvalitāte, atbilstība nometnes veidam, aktivitātēm;
    9. Projekta pieteikuma tāmes detalizācija, precizitāte, izmaksu pamatotība un atbilstība plānotajai nometnes programmai.
34. Tiek vērtēti visi projekti, kas atbilst Nolikumam.
35. Komisija piešķir finansējumu, vadoties pēc izvērtējuma kritērijos iegūtā punktu skaita.
36. Komisijas sēde notiek bez projektu iesniedzēju klātbūtnes.
37. Lai nodrošinātu objektīva lēmuma pieņemšanu, komisija var pieprasīt no projektu iesniedzējiem papildu skaidrojumu par projektu, iesniegtajiem materiāliem un projekta īstenotājiem un nepieciešamības gadījumā uzaicināt pretendentu uz komisijas sēdi.
38. Komisijai ir tiesības noraidīt projektu pieteikumus, kas neatbilst Konkursa nolikuma prasībām.
39. Komisijai ir tiesības pieņemt lēmumu par pilna vai daļēja līdzfinansējuma piešķiršanu nometnei, saskaņā ar iesniegto nometnes budžeta tāmi nometnes organizēšanai.
40. Lēmumu par projekta apstiprināšanu un līdzfinansējuma piešķiršanu pieņem Komisija atbilstoši vērtēšanas rezultātiem un pieejamajam konkursa finansējumam.
41. Par pieņemto lēmumu projekta iesniedzējs tiek informēts 3 (trīs) darba dienu laikā pēc vērtēšanas Komisijas pieņemtā lēmuma.
42. Informācija par atbalstītajiem projektiem tiek publicēta Pašvaldības tīmekļvietnē [www.limbazunovads.lv](http://www.limbazunovads.lv).
43. **Projekta finansēšanas kārtība**
44. Bērnu un jauniešu dalība projektā nodrošināma ar bērnu un jauniešu likumisko pārstāvju līdzfinansējumu vai līdzfinansējumu no citiem finanšu līdzekļiem (valsts budžeta, Eiropas Savienības fondu, nevalstisko organizāciju vai citiem finanšu līdzekļiem).
45. Konkursa pretendentam nometnes organizēšanai jāparedz līdzfinansējums ne mazāk kā 25% apmērā no kopējā pieteikumā norādītā projekta īstenošanai paredzētā finansējuma, piemēram, vecāku līdzmaksājums vai valsts budžeta, Eiropas Savienības fondu, nevalstisko organizāciju, vai citi finanšu līdzekļi.
46. Limbažu novada pašvaldības izglītības iestāžu organizētajās nometnēs, saskaņā ardetalizētu nometnes izmaksu tāmi, vecāku līdzfinansējuma apmēru apstiprina Limbažu novada dome.
47. Piešķirto, bet nometnes organizēšanai neizlietoto finansējumu nometnes organizētājs atmaksā Pašvaldībai. Pašvaldība var novirzīt neizlietoto finansējumu citu nometņu organizēšanai šīs programmas ietvaros.
48. Ja faktiskais bērnu skaits nometnē ir mazāks kā ar bērnu likumiskajiem pārstāvjiem noslēgto līgumu skaits par dalību nometnē:
    1. piešķirtais finansējums ir pilnībā attiecināms gadījumos, kad bērns vai jaunietis nav piedalījies nometnē attaisnojošu iemeslu dēļ (ārsta zīme slimības gadījumā);
    2. pārējos gadījumos nometnes organizētājs piešķirto finansējumu atmaksā Pašvaldībai.
49. Pašvaldība pārskaita nometnes organizētājam līdzfinansējumu 90% apmērā no piešķirtā finansējuma 10 (desmit) darba dienu laikā pēc Līdzfinansējuma līguma (turpmāk- Līguma) parakstīšanas. Atlikusī līdzfinansējuma daļa tiek pārskaitīta pēc pārskata iesniegšanas pašvaldībai un tā saskaņošanas.
50. Pašvaldības iestādei piešķirtais līdzfinansējums nometnes organizēšanai tiek iekļauts attiecīgās iestādes budžetā 100% 10 (desmit) darba dienu laikā pēc Limbažu novada domes lēmuma pieņemšanas.
51. Slēdzot līgumu, līdzfinansējuma summa tiek precizēta, ņemot vērā Limbažu novadā deklarēto dalībnieku skaitu, bet nepārsniedzot projekta pieteikumā norādīto kopējo summu.
52. Projekta attiecināmās izmaksas:
    1. atlīdzība nometnes personālam, nometnes pedagogiem, pieaicinātajiem speciālistiem, nodarbību vadītājiem u.tml., t.sk. darba dēvēja valsts sociālās apdrošināšanas obligātās iemaksas;
    2. telpu un/vai nometnes norises vietas, aprīkojuma noma;
    3. transporta pakalpojumi (transporta noma nometnes dalībnieku pārvadāšanai, sabiedriskā transporta biļetes);
    4. dalībnieku ēdināšana, izmitināšana;
    5. nometnes programmas nodrošināšanai nepieciešamas saimniecības preces;
    6. nometnes programmas nodrošināšanai nepieciešamais inventārs, t.sk dezinfekcijas līdzekļi, higiēnas preces;
    7. nometnes programmas nodrošināšanai nepieciešamais mazvērtīgais inventārs;
    8. citas nometnes īstenošanai nepieciešamās izmaksas.
53. Projekta neattiecināmās izmaksas:
    1. prēmijas, dāvinājumi nometnes personālam;
    2. pamatlīdzekļu iegāde;
    3. naudas sodi, līgumsodi, kavējumu procentu maksājumi;
    4. izmaksas, kas neatbilst projekta mērķu sasniegšanai.
    5. izmaksas, kas jau tiek finansētas no Pašvaldības budžeta.
54. Ar visiem atbalstīto projektu iesniedzējiem tiek slēgts Līgums, kurā tiek noteikta finansēšanas, nometnes realizēšanas un atskaišu par piešķirto līdzekļu izlietojumu iesniegšanas kārtība un termiņi.
55. Pirms līguma par nometnes organizēšanu noslēgšanas projekta pieteicējs reģistrē nometni Valsts izglītības satura centra uzturētajā nometņu reģistrā tīmekļvietnē [www.nometnes.gov.lv](http://www.nometnes.gov.lv).
56. Pretendents, ar kuru tiek slēgts Līgums, pirms Līguma noslēgšanas iesniedz plānoto nometnes dalībnieku sarakstu (4.pielikums) un precizētu projekta tāmi, kas tiek pievienota Līguma pielikumā un ir neatņemama tā sastāvdaļa. Līgums tiek noslēgts ne vēlāk kā divas nedēļas pirms nometnes uzsākšanas.
57. Iesniedzot pieteikumu, pretendents apliecina, ka iesniegtās ziņas ir patiesas, tai skaitā ziņas par dalībnieku deklarētajām dzīvesvietām. Ja dokumentācijas veiktās pārbaudes rezultātā gūtā informācija liecina, ka sniegta nepatiesa/neprecīza informācija, tad atbalstāmā finansējuma apmērs var tikt samazināts par 20%.
58. Ja nometnes projekta iesniedzējs nav pašvaldības institūcija, pretendentam jābūt norēķinu kontam bankā, uz kuru pārskaitīt piešķirto finansējumu.
59. **Projekta īstenošana un uzraudzība**
60. Konkursa dalībnieki, iesniedzot projektu pieteikumus, apņemas ievērot visus Nolikumā minētos nosacījumus.
61. Komisijas locekļiem ir tiesības nepieciešamības gadījumā veikt nometnes aktivitāšu pārbaudi projekta īstenošanas laikā.
62. Nometnes organizētājs 10 (desmit) darba dienu laikā pēc nometnes noslēguma iesniedz Pārvaldē (e-pasta adrese [izglitibas.parvalde@limbazunovads.lv](mailto:izglitibas.parvalde@limbazunovads.lv)) elektronisku Projekta atskaiti (2.pielikums), parakstītu ar drošu elektronisko parakstu.
63. Ja nometne netiek īstenota noteiktajā termiņā un atbilstoši iesniegtajam projekta pieteikumam, kā arī tiek konstatēti finanšu pārkāpumi, projekta vērtēšanas komisija lemj par piešķirtā līdzfinansējuma daļēju vai pilnu atmaksu.
64. Nometnes organizētājs apstrādā dalībnieku, tai skaitā likumisko pārstāvju personas datus, ievērojot Eiropas Parlamenta un Padomes 2016. gada 27. aprīļa Regulu Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti (Vispārīgā datu aizsardzības regula) un citus normatīvos aktus personas datu aizsardzības jomā.
65. Nometnes organizētājs ir atbildīgs par nometnes dalībnieku un viņu likumisko pārstāvju personas datu apstrādi, informējot par personas datu apstrādes mērķi, personas datu apstrādes un glabāšanas kārtību. Pretendents – nometnes organizētājs saņem attiecīgu piekrišanu no nometnes dalībnieka likumiskā pārstāvja minētai datu apstrādei.
66. Nometnes organizētājs papildus sniedz informāciju par nometnes norisi un tās rezultātiem Pašvaldības sabiedrisko attiecību speciālistiem ([komunikacija@limbazunovads.lv](mailto:komunikacija@limbazunovads.lv)), publicēšanai tīmekļvietnē [www.limbazunovads.lv](http://www.limbazunovads.lv) un laikrakstā “Limbažu Novada Ziņas”.
67. **Noslēguma noteikumi**
68. Nolikums stājas spēkā ar tā apstiprināšanu.
69. Ar nolikuma stāšanos spēkā spēku zaudē ar Limbažu novada domes 27.01.2022. sēdes lēmumu Nr.101 (protokols Nr.1, 103.§) apstiprinātais Limbažu novada pašvaldības bērnu un jauniešu nometņu līdzfinansēšanas projektu konkursa nolikums.

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU